Sharks kom hárd terug aarde toeDie Sharks het ver teen die Jaguares verloor. Foto: Facebook As die Sharks vooraf in die geheim drome gekoester het van ’n soortgelyke vertoning vandag teen die Jaguares in Durban as wat hulle verlede week teen die Lions gelewer het, dan is hul lugkastele sommer met ’n stootskraper afgebreek. Vyftien Argentynse stootskrapers om presies te wees. Want so goed soos wat die Sharks teen die Lions was, so goed was Jaguares vandag teen die Durbaniete. Die Argentynse besoekers het amok in Durban gemaak en sewe drieë gedruk om die tuisspan met 51–17 te oorrompel. Veral hul buitesenter, Matias Moroni, was ’n doring in die Sharks se vlees en hy het drie drieë gedruk; meer as die hele Sharks-span se gesamentlike poging. Wisselvalligheid was tot dusver die Suid-Afrikaanse spanne se doodsteek in die kompetisie. Dit help veel jy is een week kaatjie van die baan, net om die volgende Saterdag ’n eenooggoudvissie in ’n té klein bak te wees. En om eerlik te wees: Die Sharks was vandag pateties op hul tuisveld. Hulle bly egter eerste op die SA punteleer, met die Jaguares wat nou tweede is. Jaguares: Drieë: Matias Orlando (3), Pablo Matera (2), Tomas Cubelli, Matias Moroni. Doelskoppe: Domingo Miotti (5). Strafskoppe: Miotti (2). Sharks: Drieë: Hyron Andrews, Aphelele Fassi. Doelskoppe: Robert du Preez, Curwin Bosch. Strafskop: Du Preez.